Brend Treehana: Širimo ljubav kroz odjeću | Balkan Diskurs
Andrea Aleksić
19. aprila, 2024.
Mlada modna kreatorka i osnivačica brenda Treehana, Tihana Todić, ljubav prema modi i kreativnosti razvila je još u djetinjstvu, kada je sa mamom i bakom prekrajala i šila novu odjeću za lutke.
Kako kaže, mama ju je kasnije učila da šije na mašini, ali ozbiljnija zainteresovanost nastala je tek kada je upisala dizajn tekstila i odjeće. Na Tehnološkom fakultetu je uz predmete na kojima ne uče šivanju, već više krajnjim procesima, većinom sama naučila sve vezano za ovu vještinu, kao i krojenje, koje je praksom nadograđivala. Iz ljubavi prema modi i stvaranju novih odjevnih predmeta, izrodila se ideja za preduzetničku ideju.
„Sve je počelo iz ljubavi prema modi i načinu odijevanja. Željela sam da i drugi ljudi imaju priliku to da vide i nose. Na tržištu su pretežno bile iste ili slične stvari, a upravo u to se i sama nisam uklapa kada je odjeća u pitanju. Tako da sam spojila privatno i profesionalno, te smo dobili brend ‘Treehana'“, govori ona.
Kako objašnjava, na svojim kreacijama radi gdje god stigne, odnosno gdje dobije ideju. Pravila jednostavno nema, pa ideje dobija tokom rada na postojećim modelima, čitanja, slušanja muzike ili šetnje. Većinu prodaje ostvaruje preko interneta, a od velike koristi su joj i društvene mreže.
Od trenutka kada su njeni radovi prešli u online svijet, dostupni su ljudima kojima se njen rad dopada i žele da ih nose. Ipak, počeci u ovom biznisu donijeli su sa sobom izazove.
„Najveći izazovi bile su mi društvene mreže koje sam do tada koristila isključivo za zabavu u slobodno vrijeme. Kompletan online svijet sada sam morala gledati iz druge perspektive. Sve one početne korake sam sama otkrivala i gradila, jer nisam došla u firmu koja je već imala razrađen sistem rada. Prevazići ovakve prepreke možete jedino istraživanjem, učenjem, upornosti i ne odustajanjem“, objasnila je ona.
Tihana ističe kako su društvene mreže i te kako značajne ne samo za male, već za sve biznise.
„Za relativno kratko vrijeme može doći do klijenata sa svih strana zemlje, odnosno svijeta, zavisno od ciljne grupe. Ako radite nešto iz ljubavi a ne samo zbog novca, nešto što je unikatno, smatram da će se to uz malo truda veoma dobro prepoznati na tržištu i samo istaći u masi. Ljudi vole ‘hand made’ proizvode, nešto što nije za masovnu proizvodnju. Takođe, treba biti kvalitetno, posvetiti pažnju i to se onda vidi, osjeti i prepozna“, priča Tihana.
Ova mlada kreatorka rado se odvaži na interakciju sa svojom publikom, te iskoristi društvene mreže za nove ideje. Nedavno je na Instagramu pitala svoje pratioce šta žele da predstavi u svojoj kolekciji.
„Pitala sam ih jer klijente uvijek treba osluškivati, ali svakako da u skladu sa svojim idejama, estetikom, ugradim njihove potrebe i onda smo svi zadovoljni. Odnos sa kupcima je i te kako važan. Trudim se da se svakom klijentu ponaosob posvetim, da im predložim, poslušam njihov prijedlog i želju za nekim proizvodom. To i jeste filozofija mog poslovanja, posvetiti se svakom kupcu ponaosob, za svakog kupca sašiti stvari baš po njegovim mjerama tijela“, objašnjava nam ona.
Kako primjećuje, njeni kupci najviše vole udobne i praktične stvari koje se ističu dizajnom.
„Koliko god da je nešto neobično, kod mene se ispostavilo da je bolje prodavano nego što sam očekivala. Obično takve stvari radim ‘za sebe’, onako kako mi nešto dođe, bez razmišljanja da li će biti previše. Nekad samo isiječem materijal makazama, sašijem i na kraju bude fantastičan rezultat, bez posebnog pravljenja krojeva, crtanja, biranja materijala“, dodala je Tihana.